
1. FORSLAG TIL EUROPA-PARLAMENTETS AFGØRELSE
om decharge for gennemførelsen af Den Europæiske Unions almindelige budget for regnskabsåret 2022, Sektion X – Tjenesten for EU's Optræden Udadtil
(2023/2134(DEC))
Europa-Parlamentet,
–	der henviser til Den Europæiske Unions almindelige budget for regnskabsåret 2022[footnoteRef:1], [1:  EUT L 45 af 24.2.2022.] 

–	der henviser til Den Europæiske Unions konsoliderede årsregnskab for regnskabsåret 2022 (COM(2023)0391 – C9-0253/2023)[footnoteRef:2], [2:  EUT C, C/2023/2, 12.10 2023.] 

–	der henviser til årsberetningen fra Tjenesten for EU's Optræden Udadtil til dechargemyndigheden om de interne revisioner, der er foretaget i 2022 (...),
–	der henviser til Revisionsrettens årsberetning om budgetgennemførelsen i regnskabsåret 2022, med institutionernes svar[footnoteRef:3], [3:  EUT C, C/2023/103 af 4.10.2023.] 

–	der henviser til Revisionsrettens erklæring[footnoteRef:4] for regnskabsåret 2022 om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde, [4:  EUT C, C/2023/112, 12.10.2023.] 

–	der henviser til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,
–	der henviser til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012[footnoteRef:5], særlig artikel 59, 118 og 260-263, [5:  EUT L 193 af 30.7.2018, s. 1.] 

–	der henviser til Rådets afgørelse 2010/427/EU af 26. juli 2010 om, hvordan Tjenesten for EU's Optræden Udadtil skal tilrettelægges og fungere[footnoteRef:6], særlig artikel 8, [6:  EUT L 201 af 3.8.2010, s. 30.] 

–	der henviser til forretningsordenens artikel 100 og bilag V,
–	der henviser til udtalelse fra Udenrigsudvalget,
–	der henviser til betænkning fra Budgetkontroludvalget (A9-0000/2024),
1.	meddeler Unionens højtstående repræsentant for udenrigsanliggender og sikkerhedspolitik decharge for gennemførelsen af budgettet for Tjenesten for EU's Optræden Udadtil for regnskabsåret 2022 / udsætter sin afgørelse om decharge til Unionens højtstående repræsentant for udenrigsanliggender og sikkerhedspolitik for gennemførelsen af budgettet for Tjenesten for EU's Optræden Udadtil for regnskabsåret 2022;
2.	fremsætter sine bemærkninger i nedenstående beslutning;
3.	pålægger sin formand at sende denne afgørelse og beslutningen, der er en integrerende del heraf, til Tjenesten for EU's Optræden Udadtil, Rådet, Kommissionen, Revisionsretten, Den Europæiske Ombudsmand, Den Europæiske Tilsynsførende for Databeskyttelse og drage omsorg for, at de offentliggøres i Den Europæiske Unions Tidende (L-udgaven). 

[bookmark: _Toc156454228]2. FORSLAG TIL EUROPA-PARLAMENTETS BESLUTNING
med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2022, Sektion X – Tjenesten for EU's Optræden Udadtil
(2023/2134(DEC))
Europa-Parlamentet,
–	der henviser til sin afgørelse om decharge for gennemførelsen af Den Europæiske Unions almindelige budget for regnskabsåret 2022, Sektion X – Tjenesten for EU's Optræden Udadtil,
–	der henviser til forretningsordenens artikel 100 og bilag V,
–	der henviser til udtalelse fra Udenrigsudvalget,
–	der henviser til betænkning fra Budgetkontroludvalget (A9-0000/2024),
A.	der henviser til, at dechargemyndigheden inden for rammerne af dechargeproceduren gerne vil understrege, at det er særlig vigtigt at styrke EU-institutionernes demokratiske legitimitet yderligere ved at forbedre gennemsigtigheden og ansvarligheden og implementere princippet om resultatbaseret budgettering og god forvaltning af menneskelige ressourcer;
B.	der henviser til, at Tjenesten for EU's Optræden Udadtil (EU-Udenrigstjenesten) er ansvarlig for forvaltningen af administrationsudgifterne for sit hovedkvarter i Bruxelles og for netværket af de 144 EU-delegationer og -kontorer;
C.	der henviser til, at EU-Udenrigstjenestens ansvar er blevet udvidet til at omfatte den administrative forvaltning af Kommissionens personale i delegationerne gennem en række serviceleveranceaftaler (SLA'er);
D.	der henviser til, at delegationernes rolle er at repræsentere Unionen og dens borgere i hele verden ved at opbygge netværk og partnerskaber og at fremme Unionens værdier;
E.	der henviser til, at EU-Udenrigstjenesten fortsat er kendetegnet ved sin karakter og oprindelse, som det var tilfældet, da den blev oprettet ved sammenlægningen af personale fra Rådets og Europa-Kommissionens tidligere afdelinger for eksterne forbindelser, som diplomater fra medlemsstaterne er blevet integreret i;
F.	der henviser til, at generalsekretæren for EU-Udenrigstjenesten i henhold til EU-Udenrigstjenestens interne bestemmelser fungerer som anvisningsberettiget ved delegation for institutionen, og at generaldirektøren for forvaltning af ressourcer har rollen som ledende anvisningsberettiget ved subdelegation;
G.	der henviser til, at gennemførelsen af budgettet er underlagt finansforordningen og de interne bestemmelser for gennemførelsen af EU-Udenrigstjenestens budget;
1.	bemærker, at EU-Udenrigstjenestens budget falder ind under FFR-udgiftsområde 7, "Europæisk offentlig forvaltning", som i 2022 beløb sig til i alt 11,6 mia. EUR (svarende til 5,9 % af EU's budgetudgifter); bemærker, at EU-Udenrigstjenestens budget på ca. 1,1 mia. EUR udgør ca. 9,4 % af de samlede administrationsudgifter;
2.	bemærker, at Revisionsretten i sin årsberetning for regnskabsåret 2022 undersøgte en stikprøve på 60 transaktioner under "Administration", hvilket er det samme antal som blev undersøgt i 2021; bemærker endvidere, at Revisionsretten anfører, at administrationsudgifter omfatter udgifter til menneskelige ressourcer, herunder pensioner, som i 2022 tegnede sig for ca. 70 % af de samlede administrationsudgifter, samt udgifter til bygninger, udstyr, energi, kommunikation og informationsteknologi, og at dens revisioner gennem mange år viser, at der generelt kun er lav risiko forbundet med disse udgifter;
3.	bemærker, at 14 (23 %) af de 60 transaktioner var behæftet med fejl, men at Revisionsretten på grundlag af de fem fejl, der blev kvantificeret, anslår, at fejlforekomsten er under væsentlighedstærsklen;
4.	beklager, at Revisionsretten i sin årsberetning for regnskabsåret 2022 bemærker, at den konstaterede to kvantificerbare fejl i EU-Udenrigstjenestens betalinger, hvoraf den ene vedrørte manglen på en gyldig underliggende kontrakt om sikkerhedstjenester, som en EU-delegation havde erhvervet, og den anden vedrørte børnetilskud, som en ansat havde modtaget fra andre kilder, men som ikke var blevet fratrukket vedkommendes løn;
Budgetmæssig og økonomisk forvaltning
5.	bemærker, at budgettet for 2022 for EU-Udenrigstjenesten var på 786 947 220 EUR, hvilket svarer til en stigning på 2,5 % i forhold til 2021, hvilket er mindre end stigningen på 5,0 % fra 2020 til 2021; bemærker, at EU-Udenrigstjenesten ud over sit eget budget også anvendte 241,4 mio. EUR (inklusive formålsbestemte indtægter og fremførte beløb) fra Kommissionen til dækning af administrationsomkostningerne for Kommissionens personale, der arbejder i EU-delegationerne; bemærker, at dette udgjorde en stigning på 14,3 % i forhold til 2021; bemærker, at EU-Udenrigstjenesten også modtog yderligere bidrag til dækning af fælles udgifter til personale fra Den Europæiske Udviklingsfond i delegationerne og andre beløb, hvilket bringer det samlede disponible budget for EU-Udenrigstjenesten (i forpligtelsesbevillinger) op på 1 143,6 mio. EUR, hvilket svarer til en stigning på 4,8 % i forhold til 2020;
6.	bemærker, at 99,99 % af EU-Udenrigstjenestens endelige budget i forpligtelser i 2022 blev gennemført, hvilket var endnu højere end i 2021, hvor 99,37 % blev gennemført, og betydeligt højere end i 2020, hvor 95,01 % blev gennemført; bemærker endvidere, at 90,56 % af budgettet for betalinger blev gennemført i 2022, hvilket er en betydelig stigning i forhold til en gennemførelsesgrad på 84,47 % i 2021 og 82,34 % i 2020;
7.	 bemærker, at det endelige budget for EU-Udenrigstjenestens hovedkvarter efter overførsler beløb sig til 308,1 mio. EUR i 2022, hvilket svarer til en stigning på 4,4 % i forhold til 2021; bemærker, at 100 % af budgettet for forpligtelser blev gennemført; bemærker, at der i betalinger blev gennemført 269,2 mio. EUR svarende til 87,4 % af budgettet, hvilket svarer til en stigning på 30,9 mio. EUR i forhold til 2021, hvor 80,8 % af betalingerne blev gennemført;
8.	bemærker, at det endelige budget for EU-Udenrigstjenestens delegationer efter overførsler beløb sig til 478,9 mio. EUR i 2022, hvilket svarer til en stigning på 1,3 % i forhold til 2021; bemærker, at 100 % af budgettet for forpligtelser blev gennemført; bemærker, at der i betalinger blev gennemført 443,4 mio. EUR svarende til 92,6 % af budgettet, hvilket udgør en absolut stigning på 33,3 mio. EUR i forhold til 2021, hvor 86,8 % af betalingerne blev gennemført;
9.	bemærker, at EU-Udenrigstjenesten gennemførte 20 budgetoverførsler i overensstemmelse med finansforordningens artikel 29, hvoraf tre omfattede oplysninger om budgetmyndigheden; bemærker, at det samlede beløb, der var genstand for overførsler, var på 38,2 mio. EUR, hvilket øgede budgettet for EU-Udenrigstjenestens delegationer med 0,9 mio. EUR og reducerede personalebudgettet for EU-Udenrigstjenestens hovedkvarter med 0,5 mio. EUR samt EU-Udenrigstjenestens budget for bygninger og udstyr med 0,4 mio. EUR;
10.	bemærker med bekymring, at EU-Udenrigstjenesten oplyser, at budgettet for 2022 var særligt udfordrende som følge af nye opgaver og øgede driftsomkostninger, og at afbødende foranstaltninger omfattede reduktion eller annullering af alle ikkevæsentlige udgifter i delegationerne, at offentliggørelsen af stillinger i hovedkvarteret og delegationerne blev nøje overvejet, og at adskillige blev indefrosset i en periode, ikkeobligatoriske lønajourføringer og opnormeringer blev udskudt i det omfang, det var muligt, og at inddrivelsen af fordringer over for tredjeparter blev fremskyndet, hvor det var muligt;
11.	bemærker, at Ruslands angrebskrig mod Ukraine skabte budgetpres på EU-Udenrigstjenesten, herunder gennem stigende inflation og løntilpasninger, stærkt stigende energiomkostninger og andre leverandøromkostninger for visse varer og tjenesteydelser;
12.	beklager, at budgetpresset fortsatte i 2023 og fik EU-Udenrigstjenesten til at træffe afgørelse om ikke at sende personale til nogen af de planlagte opfølgningsmissioner til valgobservationsmissionerne som følge af et utilstrækkeligt rejsebudget for en stor del af 2023;
13.	bemærker med tilfredshed, at det samlede antal samhusninger med medlemsstaterne og andre EU-partnere i EU-delegationerne steg fra 122 i 2021 til 135 i 2022; glæder sig over, at EU-Udenrigstjenestens generalsekretær vedtog en afgørelse om samhusningspolitik, hvorved der tilvejebringes en omfattende og gennemsigtig strukturel ramme, som harmoniserer EU-Udenrigstjenestens samhusningspraksis ved at fastsætte fælles principper og mål;
14.	bemærker, at de samlede betalte udgifter til tjenesterejser for EU-Udenrigstjenesten var på 24,065 mio. EUR i 2022, hvilket udgør en betydelig stigning fra 6,128 mio. EUR i 2021, men som er mere sammenligneligt med niveauet før covid-19 i 2019, hvor det udbetalte beløb var på 20,972 mio. EUR; bemærker endvidere, at EU-Udenrigstjenesten ikke har en særskilt budgetpost for tjenesterejser og rejser for den højtstående repræsentant/næstformanden, og at tjenesterejser og rejseudgifter for den højtstående repræsentant/næstformanden deles mellem EU-Udenrigstjenesten og Kommissionen alt afhængigt af formålet med tjenesterejsen; bemærker endelig, at EU-Udenrigstjenesten i 2022 havde omkostninger, der beløb sig til 3 502,73 EUR forbundet med seks tjenesterejser for den højtstående repræsentant/næstformanden og udgifter til lufttaxi på 178 320,76 EUR; anmoder EU-Udenrigstjenesten om at informere Parlamentet om, hvor mange gange den højtstående repræsentant/næstformanden rejste med kommercielle fly, og hvor mange gange der blev brugt charterfly;
Intern forvaltning, performance og intern kontrol
15.	bemærker, at de ekstraordinære foranstaltninger i forbindelse med covid-19-pandemien blev udfaset i 2022, og at institutionerne begyndte at genoptage driften normalt, og at EU-Udenrigstjenesten blev påvirket af den russiske angrebskrig mod Ukraine samt af sikkerhedskriser i Afghanistan, Haiti og Sahel; bemærker også, at tre EU-delegationer blev klassificeret på evakueringsniveau 3, hvilket betyder, at kun vigtigt personale fik tilladelse til at blive i udstationeringslandet, Ukraine (siden februar 2022), Haiti (siden juni 2022) og Burkina Faso (siden december 2022);
16.	glæder sig over, at EU-Udenrigstjenesten som reaktion på de forskellige kriser i de seneste par år oprettede kriseresponscentret i juli 2022, som samarbejder med eksterne partnere såsom EU-institutionerne og medlemsstaterne og samler diplomatiske samt sikkerheds- og efterretningsmæssige kapaciteter internt;
17.	bemærker, at Generaldirektoratet for Ressourceforvaltning, som fortsat vil håndtere de administrative aspekter af alle kriser, blev omstruktureret til to direktorater, og at antallet af afdelinger blev reduceret fra 16 til 13 ved at gruppere lignende og relaterede funktioner sammen, samt at koordineringsteamet under generaldirektøren blev styrket;
18.	bemærker, at EU-Udenrigstjenesten i 2021 nedsatte et udvalg for intern kontrol, som siden er mødtes to gange om året, for at give de øverste ledere mulighed for at drøfte afbødende foranstaltninger, der er udformet for at afhjælpe de svagheder, der er konstateret i den interne kontrol;
19.	bemærker med tilfredshed, at ingen EU-delegationer fremsatte forbehold i 2022;
20.	bemærker, at forskellige elementer af EU-Udenrigstjenestens budget revideres af dens interne revisor, af Kommissionens interne revisionstjeneste og af Revisionsretten; bemærker med overraskelse, at EU-Udenrigstjenesten ikke iværksatte nogen interne revisioner i 2022, men at to revisioner blev afsluttet i 2022, og at tre revisioner stadig var i gang;
21.	bemærker, at fire kritiske henstillinger fra Den Interne Revisionstjeneste fortsat var udestående i 2022; glæder sig over, at henstillingen vedrørende sikkerheden i Unionens delegation i Mali overvåges nøje; beklager, at henstillingerne vedrørende forvaltningen af EU-delegationen i Washington fortsat er udestående, og at oprettelsen af et selskab med begrænset ansvar har skabt komplekse juridiske spørgsmål; anmoder om, at Parlamentet holdes underrettet om udviklingen i situationen vedrørende dette selskab;
22.	bemærker, at EU-Udenrigstjenestens inspektionstjenester i 2022 fremsatte fem kritiske henstillinger, og glæder sig over, at tre er blevet fuldt ud gennemført eller løst, mens de to sidste følges nøje; anmoder EU-Udenrigstjenesten om at fremlægge yderligere oplysninger i forbindelse med opfølgningen på dechargebetænkningen;
23.	understreger, at sidste års fokus på udbuds- og ansættelsesprocedurer tilrettelagt af EU-delegationerne som følge af Revisionsrettens konklusioner fortsat giver anledning til bekymring; bemærker, at EU-Udenrigstjenesten har argumenteret for, at der foretages adskillige ændringer af finansforordningen for at tage hensyn til EU-delegationernes særlige situation i tredjelande; tilskynder ikke desto mindre under hensyntagen til det endelige resultat af forhandlingerne om finansforordningen fortsat EU-Udenrigstjenesten til at vedtage passende foranstaltninger såsom uddannelse og forbedrede retningslinjer for at sikre, at antallet af fejl begået af EU-delegationerne reduceres, og til at aflægge rapport til Parlamentet om de vedtagne foranstaltninger;
24.	bemærker, at Unionens delegation til Det Forenede Kongerige den 1. februar 2020 blev åbnet i det kontorareal, der tidligere husede Kommissionens repræsentation og Europa-Parlamentets forbindelseskontor (EPLO); bemærker med tilfredshed, at der efter undertegnelsen af en serviceleveranceaftale mellem EU-Udenrigstjenesten og Parlamentet vil gælde de samme rettigheder og forpligtelser for Parlamentets personale, der er udstationeret i London, som de rettigheder og forpligtelser, der følger af hjemstedsaftalen for delegationspersonale, og at EU-delegationen i London underretter de britiske myndigheder om Parlamentets personale i overensstemmelse med serviceleveranceaftalen;
Menneskelige ressourcer, ligestilling og personalets trivsel
25.	bemærker, at der ved udgangen af 2022 var 5 188 ansatte i EU-Udenrigstjenesten, hvoraf 2 419 (46,6 %) var udstationeret i EU-Udenrigstjenestens hovedkvarter, og 2 769 (53,4 %) arbejdede i EU-delegationer og -kontorer, hvilket svarer til en stigning på 2,3 % fra 5 072 ansatte i EU-Udenrigstjenesten ved udgangen af 2021 med 2 303 i hovedkvarteret og 2 769 i delegationer og kontorer; bemærker, at stigningen på 116 ansatte vedrørte EU-Udenrigstjenesten hovedkvarter; bemærker endelig, at EU-Udenrigstjenesten i 2022 modtog yderligere 32 fuldtidsækvivalenter fra budgetmyndigheden, og at fire stillinger (tre AD'er og en AST) blev overført til Kommissionen som en del af administrationsbudgettet;
26.	bemærker, at personalet ved udgangen af 2022 bestod af 1 247 tjenestemænd, 468 midlertidigt ansatte, 596 kontraktansatte, 491 udstationerede nationale eksperter, 1 573 lokalt ansatte, 144 praktikanter, 39 juniormedarbejdere i delegationerne og 630 eksternt personale, midlertidigt ansatte og andet personale; bemærker endelig, at der derudover var 3 327 ansatte i Kommissionen i EU-delegationerne;
27.	bemærker, at ud af 1 715 tjenestemænd og midlertidigt ansatte ved udgangen af 2022 var 881 mænd (51,4 %) og 834 (48,6 %) kvinder, hvilket er en lille stigning i forhold til 2021, hvor 48,1 % af personalet bestod af kvinder; bemærker, at 55,9 % af kontraktansatte var kvinder, en lille stigning fra 57,7 % i 2021, mens 25,1 % blandt de udstationerede nationale eksperter var kvinder, hvilket også udgør en stigning fra 22,2 % i 2021;
28.	bemærker, at der blandt den øverste ledelse i hovedkvarteret og delegationerne var 18 kvinder (29,0 %) og 44 mænd (71,0 %) ved udgangen af 2022, hvilket svarer til en lille stigning i den relative andel af kvinder fra 26,8 % i 2021; glæder sig over, at andelen af kvinder i ledende stillinger i hovedkvarteret steg fra 25,0 % i 2021 til 30,6 % i 2022;
29.	bemærker, at der i hovedkvarteret og delegationerne var 86 (38,4 %) kvinder og 138 (61,6 %) mænd i mellemlederstillinger ved udgangen af 2022; bemærker, at dette udgør en stigning i andelen af kvinder fra 34,2 %, men at andelen af kvinder stadig er utilfredsstillende lav; glæder sig endvidere over, at andelen af kvinder i mellemlederstillinger i hovedkvarteret steg fra 40,7 % i 2021 til 44,4 % i 2022;
30.	glæder sig over, at EU-Udenrigstjenesten som svar på Parlamentets opfordringer har vedtaget en kønshandlingsplan for 2021-2025 som en tværgående foranstaltning for alle aspekter af udenrigspolitikken og som et første skridt i retning af et ægte feministisk diplomati; glæder sig over, at EU's ambassadør for køn og mangfoldighed fortsat fremmer Unionens politiske ramme for kvinder, fred og sikkerhed for at sikre kvinders deltagelse i alle diplomatiske og politiske dialoger, og glæder sig over lanceringen af EU's netværk af kvindelige diplomater mellem medlemsstaterne og EU-Udenrigstjenesten med henblik på at fremme Unionens værdier om mangfoldighed og ligestilling og støtte ligestilling mellem kønnene i resten af verden;
31.	glæder sig over, at alle medlemsstater er repræsenteret blandt EU-Udenrigstjenestens personale; bemærker imidlertid, at der fortsat er visse ubalancer, idet 25 medlemsstater er repræsenteret i alle personalekategorier, men at arbejdsstyrken kun omfatter én luxembourgsk statsborger og ingen maltesiske kontraktansatte; bemærker, at Belgien er den mest overrepræsenterede medlemsstat og tegner sig for 12,7 % af EU-Udenrigstjenestens personale, herunder 15,4 % af tjenestemændene; bemærker, at der i gruppen af ​​141 EU-ambassadører mangler ambassadører fra tre medlemsstater (Ungarn, Luxembourg og Malta), mens de medlemsstater, der har flest ambassadører, er Frankrig med 20, Spanien med 18, Italien med 17, Tyskland med 14 og Belgien med 11, hvilket betyder, at disse fem lande beklæder 80 ud af de 141 stillinger (eller 57 %); bemærker med tilfredshed, at dette er en reduktion i forhold til sidste år, hvor 61 % af ambassadørerne kom fra de samme fem lande; opfordrer endnu engang EU-Udenrigstjenesten til fortsat at sikre en sund geografisk balance i hele sin organisation og på alle niveauer;
32.	bemærker, at reglerne for telearbejde i EU-Udenrigstjenesten i 2022 betød, at personalet i hovedkvarteret fik tilladelse til at telearbejde op til tre dage om ugen, mens ansatte i delegationerne fik tilladelse til at telearbejde én dag om ugen; bemærker endvidere, at de nye regler om telearbejde trådte i kraft i oktober 2023, og at overgangsforanstaltningerne for både hovedkvarterets og delegationspersonalet tillader ti dages telearbejde uden for tjenestestedet, en periode, som kan forlænges i individuelle tilfælde for ansatte med komplekse familiesituationer; anmoder EU-Udenrigstjenesten om at holde Parlamentet underrettet om de nye regler for telearbejde og om, hvordan de vurderes af såvel personale som ledelse;
33.	bemærker med beklagelse, at antallet af medarbejdere på langtidssygeorlov i mere end 50 dage steg fra 91 ansatte i 2021 til 111 ansatte i 2022, hvilket svarer til en stigning på 22 %; bemærker samtidig, at EU-Udenrigstjenesten har indført adskillige initiativer for at sikre støtte og uddannelse af personalet i strategier til at undgå udbrændthed, herunder at pålægge ledere ansvaret for at sikre, at opgavefordelingen er rimelig, og at der i tilfælde af udbrændthed er indført vejledning og særlige arbejdstidsordninger for at lette tilbagevenden til arbejdet; opfordrer EU-Udenrigstjenesten til yderligere at overveje, hvordan langvarig sygdom, herunder udbrændthed, kan forebygges så meget som muligt;
34.	glæder sig over, at EU-Udenrigstjenesten i 2022 iværksatte en række initiativer for at øge bevidstheden om chikane, herunder en "antichikane-uge" i oktober 2022 og vedtagelsen af nye principper for professionel adfærd i EU-Udenrigstjenesten; bemærker, at der i 2022 blev indgivet to anmodninger om bistand i forbindelse med chikane, hvoraf den ene blev afsluttet i 2022, og den anden blev afsluttet i 2023, begge uden sanktioner; bemærker, at yderligere tre anmodninger fra 2021 og én fra 2020 blev afsluttet i 2022 og 2023; bemærker endvidere, at efterspørgslen efter EU-Udenrigstjenestens mæglingstjenester steg i 2022 og nåede op på 218 mæglingssager og 19 tilfælde af fortrolig rådgivning; anmoder om, at Parlamentet holdes underrettet om udviklingen i antallet af chikanesager, og om, hvorvidt der pålægges sanktioner i nogen af dem;
35.	bemærker, at EU-Udenrigstjenesten ikke kender det nøjagtige antal medarbejdere med handicap, men at svarene i en anonym undersøgelse fra 2021 viste, at 24 ud af 1 075 respondenter angav et handicap, og 23 angav et kortvarigt eller midlertidigt handicap; glæder sig over, at EU-delegationerne har udarbejdet "faktablade om tilgængelighed" med oplysninger om delegationens lokalers egnethed og tilgængelighed i den hensigt at sikre, at ansatte med handicap har relevante oplysninger, inden de ansøger om udstationering;
36.	glæder sig over, at EU-Udenrigstjenesten fortsat beskæftiger et relativt højt antal praktikanter (63 "Blue Book"-praktikanter, fire kortvarige praktikophold i hovedkvarteret og 365 praktikanter i 102 delegationer); bemærker, at ét kortvarigt praktikophold i hovedkvarteret og 22 praktikophold i delegationerne ikke blev finansieret og blev udført af studerende, der skulle gennemføre et praktikophold som led i deres studier til gengæld for akademisk merit; opfordrer endnu engang alle institutioner til at sikre, at alle praktikanter modtager et rimeligt vederlag fra institutionen, medmindre de allerede modtager vederlag fra en anden kilde;
Etiske rammer og gennemsigtighed
37.	glæder sig over, at EU-Udenrigstjenesten fortsat tilbyder uddannelse i etik inden for rammerne af Newcomer Welcome Sessions og seminarerne forud for udstationeringen for EU-ambassadører og administrationschefer; opfordrer ikke desto mindre EU-Udenrigstjenesten til at overveje, hvordan det kan sikres, at alle medarbejdere mindes om vigtige principper såsom etik, gennemsigtighed, interessekonflikter og bekæmpelse af svig gennem obligatoriske kurser, undersøgelser eller andre foranstaltninger;
38.	beklager, at et begrænset antal tilfælde af svig, der involverer uretmæssig tilegnelse af EU-midler begået af ansatte ved EU-delegationen, blev undersøgt af OLAF i 2022, og at visse stadig er i gang; understreger, at OLAF skal afslutte sine undersøgelser, før der kan drages konklusioner, men opfordrer samtidig EU-Udenrigstjenesten til at tage alle nødvendige skridt til hurtigt at følge op på eventuel kritik fra OLAF;
39.	bemærker, at EU-Udenrigstjenesten i 2022 behandlede 16 anmodninger fra Ombudsmanden, hvoraf 11 sager vedrørte administrative procedurer, og fem vedrørte aktindsigt; bemærker, at 13 ud af de 16 undersøgelser blev afsluttet i 2022, og at der ikke blev konstateret fejl eller forsømmelser i 11 tilfælde, hvorimod der blev konstateret delvise fejl eller forsømmelser i de øvrige to sager; glæder sig over, at EU-Udenrigstjenesten bestræber sig på at nå op på en gennemførelsesgrad på 100 % af Ombudsmandens forslag eller henstillinger;
40.	glæder sig over, at EU-Udenrigstjenesten i oktober 2022 vedtog principperne for professionel adfærd i EU-Udenrigstjenesten, der opsummerede den faglige adfærd, som forventes af ansatte , og som fastlagde, at de ansatte skal oplyse om eventuelle interessekonflikter, der kan opstå under udøvelsen af deres hverv, ved at sende en formular til EU-Udenrigstjenestens etiske team; bemærker, at EU-Udenrigstjenesten fortsat overvejer mulige ajourføringer af EU-Udenrigstjenestens etiske ramme; anmoder om, at Parlamentet holdes fuldt underrettet om enhver udvikling i den henseende;
41.	understreger, at EU-Udenrigstjenesten, selv om det ikke er en institution som omhandlet i artikel 13 i TEU og ikke spiller en direkte rolle i forbindelse med EU-lovgivning, ikke desto mindre spiller en vigtig rolle i forbindelse med EU-lovgivning, når det kommer til afgørelser om sanktioner og forhandling af internationale handelsaftaler, som har betydelige lovgivningsmæssige konsekvenser; bemærker, at det ville være af stor relevans for EU-Udenrigstjenesten at tilslutte sig Unionens åbenhedsregister på grundlag af en serviceleveranceaftale; opfordrer EU-Udenrigstjenesten til at offentliggøre alle møder med alle typer lobbyorganisationer, herunder EU-delegationschefers møder, med henblik på at forbedre gennemsigtigheden;
42.	bemærker, at EU-Udenrigstjenesten i 2022 modtog fire erklæringer om interessekonflikter, og at disse blev håndteret professionelt og individuelt; bemærker, at EU-Udenrigstjenesten afviste at give tilladelse til en ekstern aktivitet og fritog en medarbejder for opgaver i forbindelse med spørgsmål, finansiering eller forvaltning af projekter for hans tidligere arbejdsgiver;
43.	bemærker, at EU-Udenrigstjenesten i 2022 modtog tre meddelelser om hensigt om at påbegynde arbejde i en privat virksomhed ud af 15 meddelelser om aktiviteter efter endt tjeneste; bemærker med tilfredshed, at en fastansat tjenestemand, der havde til hensigt at arbejde som konsulent for et advokatfirma, blev pålagt en karensperiode på to år;
44.	bemærker med tilfredshed, at EU-Udenrigstjenesten i 2023 vedtog en ny strategi til bekæmpelse af svig, som nu er ved at blive gennemført; anmoder om at blive opdateret om gennemførelsen og vil vende tilbage til spørgsmålet i forbindelse med decharge for 2023; bemærker samtidig, at EU-Udenrigstjenesten sammen med Kommissionen allerede tilbyder kurser, der handler om svig, og at en sådan uddannelse er en obligatorisk del af uddannelsen forud for enhver udstationering;
45.	bemærker, at EU-Udenrigstjenesten i øjeblikket overvejer at vedtage selvstændige gennemførelsesbestemmelser for eksterne aktiviteter og opgaver; anmoder om, at Parlamentet holdes underrettet om ethvert resultat og minder om betydningen af en sådan ramme for at beskytte Unionens image og omdømme, navnlig hvad angår delegationschefer;
46.	bemærker, at EU-Udenrigstjenesten ikke modtog nogen sager vedrørende whistleblowing, og at EU-Udenrigstjenesten anvender Kommissionens retningslinjer om whistleblowing; opfordrer ikke desto mindre EU-Udenrigstjenesten til at vedtage sin egen politik, der er tilpasset EU-Udenrigstjenestens særlige karakteristika vedrørende dette vigtige spørgsmål, og til at etablere en sikker kanal for potentielle whistleblowere;
Digitalisering, cybersikkerhed og databeskyttelse
47.	bemærker, at det blev bekræftet, at der i 2022 havde været 129 cyberangreb på EU-Udenrigstjenesten, og bemærker, at EU-Udenrigstjenesten med stor sandsynlighed er et mål for aktører med enorme ressourcer, som ønsker at skabe vanskeligheder for EU-institutionerne; beklager, at en større sikkerhedshændelse, der fandt sted i 2022, først blev identificeret i 2023 på grund af dens kompleksitet; glæder sig over, at ingen fortrolige oplysninger blev kompromitteret; opfordrer EU-Udenrigstjenesten til fortsat at have et stærkt fokus på cybersikkerhed og hybride trusler og til at samarbejde med andre EU-institutioner og medlemsstater med henblik på at identificere sådanne trusler og beskytte Unionens infrastruktur så meget som muligt; understreger, at cyberbevidsthed og et systematisk uddannelsesprogram for alt personale, herunder ledelse, er centrale elementer i en effektiv ramme for cybersikkerhed;
48.	bemærker med tilfredshed, at EDPS ikke iværksatte eller afsluttede nogen undersøgelser eller undersøgelser, der specifikt var rettet mod EU-Udenrigstjenesten i 2022;
49.	bemærker igen med tilfredshed, at EU-Udenrigstjenesten har vedtaget en hostingpolitik og opretholder et centralt register over alle informationssystemer og tekniske tjenester i forbindelse med forretningsapplikationer og -tjenester; bemærker endvidere, at for så vidt angår informationssystemer, der hostes på stedet, findes både systemet og dets data på servere, der direkte ejes og kontrolleres af EU-Udenrigstjenesten, og at databeskyttelsesrådgiveren sikrer, at der er indført forsvarlige databeskyttelseskontroller; glæder sig over, at informationssystemer, der hostes på en cloud, indeholder databeskyttelsesbestemmelser baseret på fælles henstillinger fra EDPS og Kommissionen;
50.	glæder sig over, at EU-Udenrigstjenestens open source-politik for digitale løsninger indebærer, at open source er en holdbar løsning, såfremt alle værktøjer og applikationer efter en vurdering anses for at være ligeværdige; bemærker, at EU-Udenrigstjenesten anvender en række open source-produkter;
Bygninger og sikkerhed
51.	bemærker, at EU-Udenrigstjenesten bruger og forvalter en meget kompleks bygningsportefølje, der omfatter EU-Udenrigstjenestens hovedkvarter i Bruxelles og et stort antal kontorer og opholdssteder for ambassadører rundt om i verden; bemærker, at EU-Udenrigstjenesten i Bruxelles i begyndelsen af 2022 overtog over 8 334 m² bygningsareal fra Kommissionen, som tidligere var blevet brugt af EPSO;
52.	glæder sig over, at EU-Udenrigstjenesten i 2022 ejede ca. 58 000 m² kontorareal og ca. 20 % af de 153 boliger til ambassadører; bemærker, at EU-Udenrigstjenesten anslår, at de samlede besparelser ved at eje disse bygninger beløber sig til ca. 20 mio. EUR om året; glæder sig meget over, at EU-Udenrigstjenesten har udviklet en politisk ramme for en indkøbsstrategi, som blev forelagt budgetmyndigheden i 2023;
53.	bemærker, at EU-Udenrigstjenesten siden 2020 har udviklet sin kontorforvaltningspolitik i retning af samarbejdsbaserede og fleksible kontorkoncepter såvel ved hovedkvarteret som i delegationerne; anmoder om, at denne udvikling sker i tæt samarbejde med personalet, så det sikres, at der tages hensyn til legitime bekymringer og synspunkter;
54.	glæder sig over, at EU-Udenrigstjenesten fokuserer på at sikre, at dens bygning er tilgængelig for personer med handicap og nedsat mobilitet; bemærker, at bygningen i Bruxelles allerede opfylder sådanne krav, og glæder sig over, at EU-Udenrigstjenestens udvælgelsesprocedurer for så vidt angår EU-delegationerne sigter mod at have barrierefrie konstruktioner som et centralt udvælgelseskriterium for nye kontorbygninger;
55.	bemærker, at de største ekstraudgifter til sikkerheden i EU-delegationerne skyldtes EU-Udenrigstjenestens tilbagevenden til Kabul som den eneste europæiske mission i Kabul efter Talibans overtagelse, den forværrede sikkerhedssituation i lande og områder som Ukraine og Sahel samt behovet for mere sikkerhedsudstyr i delegationerne; bemærker, at udgifterne blev dækket ved at forsinke og udskyde andre udgifter;
Miljø og bæredygtighed
56.	glæder sig over, at EU-Udenrigstjenesten i april 2022 undertegnede en rammekontrakt i den hensigt at bistå med udarbejdelsen af en ordning for miljøledelse og miljørevision (EMAS) for EU-Udenrigstjenestens hovedkvarter og delegationerne, samtidig med at den accepterede, at der som følge af lokale begrænsninger vil skulle anvendes et lettere miljøledelsessystem (EMS) i mange delegationer; anmoder om, at Parlamentet holdes ajour om resultaterne af gennemførelsen af disse ordninger såvel ved hovedkvarteret som i delegationerne;
57.	glæder sig over, at både EU-Udenrigstjenestens hovedkvarter og 20 delegationsbygninger ved udgangen af 2022 var udstyret med fotovoltaiske paneler, og at tre delegationer blev udstyret med sådanne paneler i løbet af året; opfordrer EU-Udenrigstjenesten til at fortsætte med at installere paneler både i Bruxelles og i delegationerne, forudsat at de giver et acceptabelt afkast på investeringen;
58.	glæder sig over, at EU-Udenrigstjenesten i 2022 udviklede sin første pendlerplan med det formål at øge andelen af medarbejdere, der pendler til arbejde med bæredygtige transportmidler, at antallet af cykelparkeringspladser i EU-Udenrigstjenestens hovedbygning blev fordoblet, og at EU-Udenrigstjenesten fortsat refunderer halvdelen af udgifterne til offentlig transport i Bruxelles for ansatte, der ikke ansøger om et parkeringskort;
59.	beklager, at samhusningsaftaler i øjeblikket ikke indeholder bæredygtighedsklausuler; bemærker, at det vil sende et stærkt signal om EU-Udenrigstjenestens tilsagn om at sikre miljømæssig bæredygtighed, hvis sådanne aftaler i fremtiden også sikrede en eksplicit forpligtelse til at leve op til visse miljøstandarder og -mål;
Interinstitutionelt samarbejde
60.	glæder sig over, at EU-Udenrigstjenesten i 2022 indgik to serviceleveranceaftaler med Parlamentet, den første vedrørende udstationering af Parlamentets tjenestemænd til i første omgang tre delegationer (De Forenede Nationer i New York, Den Afrikanske Union i Etiopien og ASEAN i Jakarta), hvor det udstationerede personale vil blive integreret i underafdelingen om parlamentariske anliggender i delegationernes politiske afdelinger, og den anden vedrørende Parlamentets personale i forbindelseskontorerne i London og Washington;
61.	bemærker, at processen med at erstatte den interinstitutionelle aftale fra 2002 mellem Parlamentet og Rådet om Parlamentets adgang til klassificerede informationer inden for den fælles udenrigs- og sikkerhedspolitik (FUSP) fortsætter i et meget langsomt tempo, og at der tilsyneladende kun fandt ét teknisk møde sted i 2022, og at et møde forventedes at finde sted i 2023;
62.	glæder sig over, at EU-Udenrigstjenesten erklærer, at den har et udmærket samarbejde med OLAF, EPPO og Revisionsretten, og at der regelmæssigt afholdes møder og udveksles oplysninger mellem disse institutioner; glæder sig endvidere over, at EU-Udenrigstjenesten forhandler særlige samarbejdsordninger mellem EU-Udenrigstjenesten og EPPO, og anmoder om, at Parlamentet holdes underrettet om eventuelle fremskridt i disse forhandlinger;
63.	glæder sig over, at EU-Udenrigstjenesten samarbejder aktivt med EDPS gennem sin databeskyttelsesansvarlige, herunder ved at deltage i rundbordsdiskussioner, møder for at fastlægge de fremtidige mål for netværket af databeskyttelsesrådgivere og ved at bidrage til arbejdsgruppen om internationale overførsler;
64.	glæder sig over, at EU-Udenrigstjenesten arbejder tæt sammen med Ombudsmanden, og at Ombudsmanden nu systematisk indbydes til EU-Udenrigstjenestens seminarer forud for udstationeringen for at præsentere deres arbejde med henblik på at øge bevidstheden om principperne for god administrativ adfærd;
Kommunikation
65.	bemærker, at EU-Udenrigstjenesten havde et samlet budget på 14,183 mio. EUR til offentlige kommunikations- og PR-aktiviteter, og at den offentlige kommunikation blev betydeligt intensiveret som følge af Ruslands angrebskrig mod Ukraine;
66.	glæder sig over, at EU-Udenrigstjenesten har vedtaget foranstaltninger med henblik på at sikre en forbedring af virksomhedernes brug af sociale medier, herunder ved at sikre, at en sådan anvendelse overholder reglerne om IT-sikkerhed og databeskyttelse, på at ajourføre retningslinjerne og på at suspendere betalte annoncer på virksomhedskontoen; noterer sig endvidere, at der blev udstedt retningslinjer for privat brug af sociale medier;
67.	glæder sig over, at EU-Udenrigstjenesten tilsluttede sig pilotprojektet EU Voice med EDPS, og at EU-Udenrigstjenesten samarbejder med andre EU-institutioner med henblik på at udveksle erfaringer og bedste praksis;
68.	bemærker, at budgettet til bekæmpelse af udenlandsk informationsmanipulation og indblanding, herunder desinformationsaktiviteter, i alt udgjorde 7,150 mio. EUR i 2022;
69.	bemærker, at East StratCom-taskforcen intensiverede sin indsats for at afsløre Kremls desinformationskampagner i kølvandet på Ruslands angrebskrig mod Ukraine, og at taskforcen arbejdede tæt sammen med uafhængige medier og civilsamfundspartnere i de østeuropæiske partnerskabslande for at bekæmpe udenlandsk informationsmanipulation og indblanding, og at indholdet på EUvsDisinfo-webstedet blev oversat til flere sprog, herunder officielle EU-sprog samt ukrainsk, georgisk, armensk, aserbajdsjansk, russisk, kinesisk og arabisk;
70.	tilskynder EU-delegationerne til at fremme og samarbejde med lokale aktører, civilsamfundsorganisationer og arbejdsmarkedets parter i tredjelande for at stimulere den sociale dialog og dialogen om retsstatsprincippet, grundlæggende rettigheder og bekæmpelse af korruption; anmoder EU-delegationerne om at yde logistisk og teknologisk støtte til menneskerettighedsforkæmpere og forkæmpere for oprindelige folks rettigheder, navnlig kvinder; opfordrer EU-delegationerne til at fortsætte deres koordinerede indsats for at øge synligheden af EU-finansierede projekter, især i kandidatlande;
Ruslands angrebskrig mod Ukraine og situationen i Gaza
71.	bemærker, at den russiske angrebskrig mod Ukraine har haft en meget stærk indvirkning på EU-Udenrigstjenestens budget gennem stigende inflation, ikke mindst i de mange dele af verden, hvor EU-Udenrigstjenesten udfører størstedelen af sine operationer, og at en sådan inflation også har haft en indvirkning på de stigende udgifter til sikkerheds- og IT-udstyr;
72.	bemærker, at delegationen i Ukraine havde 108 ansatte, hvoraf ca. 60 % var lokalt ansatte og 40 % udstationeret personale før invasionen, og at ikkevæsentlige medarbejdere blev bedt om at forlade landet en uge før invasionen; bemærker endvidere, at Unionens delegation i Rusland i januar havde 25 udstationerede medarbejdere og 36 lokalt ansatte og to ansatte fra EIB, og at Rusland i april 2022 udviste 18 medlemmer af delegationen, efter at 19 medlemmer af den russiske faste mission til EU i Bruxelles var blevet erklæret som personae non grata;
73.	glæder sig over, at den højtstående repræsentant/næstformanden indkaldte til et ekstraordinært møde i Rådet for Udenrigsanliggender den 10. oktober kort efter Hamas' forfærdelige terrorangreb på Israel; noterer sig endvidere, at Det Europæiske Råd på sit ekstraordinære møde den 17. oktober 2023 fastlagde en fælles holdning til situationen i Israel og Palæstina, herunder en handlingsplan med adskillige arbejdsområder; bemærker imidlertid, at udenrigspolitikken fortsat primært henhører under medlemsstaternes kompetence, hvilket begrænser EU-institutionernes muligheder for at sende ensartede budskaber om Unionens standpunkter.

